ÚRAD VLÁDY
 SLOVENSKEJ REPUBLIKY
    Sekcia vládnej legislatívy

						      Na rokovanie vlády SR
	Dňa 17. decembra 2003
	K materiálu č. 11562/2003  
	K bodu č. 30

S T A N O V I S K O

k návrhu nariadenia vlády Slovenskej republiky, ktorým sa ustanovujú podrobnosti rozpisu finančných prostriedkov zo štátneho rozpočtu pre základné školy, stredné školy, strediská praktického vyučovania, základné umelecké školy a školské zariadenia

I.

     Návrh nariadenia vlády Slovenskej republiky, ktorým sa ustanovujú podrobnosti rozpisu finančných prostriedkov zo štátneho rozpočtu pre základné školy, stredné školy, strediská praktického vyučovania, základné umelecké školy a školské zariadenia predkladá na rokovanie vlády SR minister školstva SR Martin Fronc.

II.

     Účelom predkladaného návrhu je v nadväznosti na § 7 ods. 10 písm. a) až h) zákona o financovaní základných škôl, stredných škôl a školských zariadení schváleného Národnou radou Slovenskej republiky dňa 6. novembra 2003, nariadením vlády ustanoviť podrobnosti rozpisu finančných prostriedkov zo štátneho rozpočtu pre základné školy, stredné školy, strediská praktického vyučovania, základné umelecké školy a školské zariadenia.
III.

     Predmetný návrh bol prerokovaný v Legislatívnej rade vlády Slovenskej republiky dňa 16. decembra 2003. Legislatívna rada vlády SR k predmetnému návrhu uplatnila pripomienky, ktoré sú uvedené v časti IV tohto stanoviska.

     Sekcia vládnej legislatívy Úradu vlády Slovenskej republiky konštatuje, že návrh nariadenia vlády Slovenskej republiky, ktorým sa ustanovujú podrobnosti rozpisu finančných prostriedkov zo štátneho rozpočtu pre základné školy, stredné školy, strediská praktického vyučovania, základné umelecké školy a školské zariadenia je na rokovanie vlády SR predložený v pôvodnom znení.

IV.

     Sekcia vládnej legislatívy Úradu vlády Slovenskej republiky odporúča vláde Slovenskej republiky návrh nariadenia vlády Slovenskej republiky, ktorým sa ustanovujú podrobnosti rozpisu finančných prostriedkov zo štátneho rozpočtu pre základné školy, stredné školy, strediská praktického vyučovania, základné umelecké školy a školské zariadenia schváliť  po zapracovaní týchto pripomienok:

1. K § 3

-	v odseku 2 poslednej vete je potrebné slovo „odrátaní“ nahradiť slovom „odpočítaní“.

2. K § 8

-	v odseku 5 je potrebné vek dieťaťa vypísať slovom.

3. K § 10

-	v odseku 4 je potrebné slová „údaje držiteľa“ nahradiť slovami „údaje o držiteľovi“,
-	vzor vzdelávacieho poukazu, ktoré vydá Ministerstvo školstva Slovenskej republiky je potrebné uviesť v prílohe k nariadeniu vlády SR.

4. K § 13

-	v odseku 2 je potrebné slová „budú poskytovať“ nahradiť slovom „poskytujú“.

5. K poznámke 1 pod čiarou

-	slovo „osa“ je potrebné nahradiť slovom „ods.“.

6. K poznámke 3 pod čiarou

-	za slová „.......... Z. z.“ je potrebné vložiť názov právneho predpisu.

7. - v texte právneho predpisu je potrebné slová „Pre účely ....“ nahradiť  slovami „Na účely ....“ a zároveň je potrebné text právneho predpisu gramaticky upraviť. 

Bratislava 17. decembra 2003
Vypracoval: Z. Sárkány

                                                                                  Štefan  G r m a n
                                generálny riaditeľ
                                                                             sekcie vládnej legislatívy